P6_TA(2005)0012

Naiste ja laste kohtlemine Kambodžas

Euroopa Parlamendi resolutsioon naiste ja lastega kauplemise kohta Kambodžas

Euroopa Parlament,

- võttes arvesse varasemaid Kambodžat käsitlevaid resolutsioone, eriti 13. märtsi 2003. a [1] ja 12. veebruari 2004. a [2] resolutsioone,

- võttes arvesse Euroopa Ühenduse ja Kambodža Kuningriigi vahel sõlmitud koostöökokkulepet [3], mis jõustus 1. novembril 1999,

- võttes arvesse EÜ-Kambodža 2000-2003 strateegilist dokumenti ja riiklikku näidisprogrammi 2005-2006,

- võttes arvesse Euroopa Liidu kohaliku eesistuja ELi missioonijuhtide nimel Phnom Penhis tehtud avaldust assotsiatsiooni "Agir Pour les Femmes en Situation Précaire" (AFESIP) juhitava inimkaubanduse ohvrite varjupaiga vastu suunatud rünnaku kohta,

- võttes arvesse Kambodža ja kõikide ELi liikmesriikide poolt ratifitseeritud ÜRO lapse õiguste konventsiooni ja naiste diskrimineerimise kõigi vormide likvideerimist käsitlevat konventsiooni,

- võttes arvesse ÜRO naiste ja lastega kaubitsemise ning muu inimkaubanduse ärahoidmise ja selle kuriteo eest karistamise protokolli ja ÜRO organiseeritud kuritegevuse vastast konventsiooni,

- võttes arvesse Euroopa Ülemkogu poolt 2004. aasta juulis heaks kiidetud ELi juhiseid inimõiguste aktivistide kaitsmise kohta,

- võttes arvesse ÜRO ja Kambodža vahel sõlmitud kokkulepet sõjakurjategude erikohtu eelarve kohta,

- võttes arvesse kodukorra artikli 115 lõiget 5,

A. võttes arvesse AFESIP assotsiatsiooni Srey Khan'i keskuse vastu toimunud rünnakut, kus viibis 91 naist ja noort tütarlast, kellest 83 oli päev varem vabastatud inimkaubandusega võitlemise üksuse ametnike poolt hotellist, kus tegeleti prostitutsiooniga,

B. arvestades, et nende 91 naise ja tütarlapse saatus on teadmata,

C. arvestades, et kaheksa inimest võeti politsei operatsiooni käigus vahi alla ja vabastati järgmisel päeval,

D. võttes arvesse tapmisähvardusi, mida on saanud prostitutsiooniga tegelema sunnitud lastega töötav aktivist Somaly Mam ja kellele Kambodža valitsus ei suuda tagada kaitset,

E. arvestades, et inimkaubandus ja seksuaalne ärakasutamine on kaasaegsed orjapidamise viisid, mis rikuvad jõhkralt inimõigusi ning millega tegelevad piiriüleselt tegutsevad organiseeritud kuritegelikud võrgustikud; arvestades, et kaubitsejate jaoks on see tulus tegevus,

F. arvestades, et inimkaubandus üha suureneb vaesuse, töötuse, naiste ja laste kaitsetuse ning halvenevate sotsiaalsete tingimuste tõttu päritolumaades, kaubitsejate suurte kasumite ja madalate riskide tõttu, ning nõudluse tõttu naiste ja laste järele seoses prostitutsiooni ja teiste seksuaalse ärakasutamise vormidega,

G. arvestades, et endiselt tuleb teha pingutusi võitluseks organiseeritud kuritegevuse ja inimkaubandusega,

H. arvestades, et seitsmendal nõuanderühma koosolekul Kambodža teemal 6. ja 7. detsembril 2004 jõudsid osalised kokkuleppele rea ühiste näitajate suhtes, sealhulgas perevägivalla ja inimkaubanduse-vastaste seaduste vastuvõtmise osas, et aidata Kambodža valitsust ja arengupartnereid olukorra jälgimisel tuleval aastal,

I. pidades silmas ministeeriumidevahelise komitee moodustamist Kambodža valitsuse poolt, mis asub uurima AFESIPi keskuse vastu toimunud rünnakut,

1. mõistab alaealiste seksuaalse ärakasutamise hukka kui kuriteo erga omnes ja rünnakutega laste põhiõiguste vastu tuleb võidelda kõikidel tasanditel;

2. rõhutab muret Kambodža lapsprostitutsiooni ja inimestega kaubitsemise pärast nii Kambodžasse kui Kambodžast eesmärgiga kasutada neid sunnitööks, prostitutsiooniks, kerjamiseks ja ebaseaduslikuks lapsendamiseks;

3. meenutab inimõiguste harta põhimõtteid ja eelkõige tütarlaste õigusi seonduvalt alaealiste seksuaalse ärakasutamisega Aasias ja ülejäänud maailmas;

4. mõistab hukka 8. detsembri 2004 rünnaku AFESIPi inimkaubanduse ohvrite varjupaigale Phnom Penhis ja 91, sealhulgas alaealiste naiste ja tütarlaste röövimise;

5. mõistab hukka seksturismi Kambodžas ja teistes riikides, kus see esineb ja nõuab, et ELi liikmesriigid looksid ja rakendaksid vajaminevat õigusloomet, et võtta vastutusele kõik, kes on seotud alaealisi puudutava seksturismiga;

6. nõuab, et komisjon võtaks Euroopa demokraatia ja inimõiguste algatuse raames inimõigusalase poliitika kavandamisel arvesse inimkaubanduse ohvriks olevate laste ja naiste õigusi;

7. nõuab, et komisjon toetaks Kambodžas tegutsevaid inimõiguste organisatsioone, eelkõige neid, mis tegutsevad inimkaubanduse ja seksuaalse ärakasutamise ohvrite kaitsmisega;

8. tervitab Kambodža valituse otsust luua ministeeriumidevaheline komitee, kuhu kaasatakse vaatlejatena välismissioonide ning riiklike ja rahvusvaheliste valitsusväliste organisatsioonide esindajad, et olla tunnistajateks ja uurida ning isiklikult intervjueerida asjaosalisi naisi;

9. on kindel äsjaloodud ministeeriumidevahelise komitee töö positiivsetes tulemustes ja avaldab tunnustust Kambodža ametivõimudele pingutuste tegemise eest naiste ja laste inimkaubandusega võitlemiseks, samas rõhutab, et on vajadus suurendada kaubitsejate vastutusele võtmise ja süüdimõistmise arvu, et teha lõpp naistega kaubitsemisele ja laste prostitutsioonile;

10. kutsub Kambodža ametivõime üles tagama lastekaitseorganisatsioonide ja nende töötajate turvalisust, eriti nende organisatsioonide puhul, mis tegelevad kaubitsemise ja seksuaalse ärakasutamise ohvrite abistamisega;

11. kutsub Kambodža ametivõime üles tagama Somaly Mam'i, kelle elu on ohus, turvalisust;

12. kutsub Kambodža valitsust üles ratifitseerima ÜRO naiste ja lastega kaubitsemise ning muu inimkaubanduse ärahoidmise ja selle kuriteo eest karistamise protokolli ja ÜRO organiseeritud kuritegevuse vastast konventsiooni;

13. kutsub ELi liikmesriike tegema koostööd organiseeritud kuritegevuse ja inimkaubandusega, eriti alaealistega kaubitsemisega võitlemise vallas;

14. teeb oma presidendile ülesandeks edastada käesolev resolutsioon nõukogule, komisjonile, Kambodža valitsusele ja ASEANi liikmesriikide valitsustele.

[1] ELT C 61 E, 10.3.2004, lk 417.

[2] Vastuvõetud tekstid, P5_TA(2004)0101.

[3] EÜT L 269, 19.10.1999, lk 18.

--------------------------------------------------